2007 m. gegužės 24 d. Europos Parlamento rekomendacija Tarybai dėl strateginės koncepcijos parengimo siekiant įveikti organizuotą nusikalstamumą (2006/2094(INI))



Oficialusis leidinys 102 E , 24/04/2008 p. 0464 - 0468



P6_TA(2007)0213 Kova su organizuotu nusikalstamumu 2007 m. gegužės 24 d. Europos Parlamento rekomendacija Tarybai dėl strateginės koncepcijos parengimo siekiant įveikti organizuotą nusikalstamumą (2006/2094(INI)) Europos Parlamentas, - atsižvelgdamas į Bill Newton Dunn ALDE frakcijos vardu pateiktą pasiūlymą dėl rekomendacijos Tarybai dėl strateginės koncepcijos parengimo siekiant įveikti organizuotą nusikalstamumą (B6-0073/2006), - atsižvelgdamas į Komisijos komunikatą Tarybai ir Europos Parlamentui "Strateginės koncepcijos parengimas siekiant įveikti organizuotą nusikalstamumą" (COM(2005)0232), - atsižvelgdamas į Darbo tvarkos taisyklių 114 straipsnio 3 dalį ir 90 straipsnį, - atsižvelgdamas į Piliečių laisvių, teisingumo ir vidaus reikalų komiteto pranešimą (A6-0152/2007), A. kadangi policijos ir teismų bendradarbiavimas kovos su organizuotu nusikalstamumu srityje nuo pat pirmųjų žingsnių pažangiai plėtojamas jau 30 metų, B. kadangi padaryta didelė teisėsaugos ir teismo institucijų bendradarbiavimo pažanga (kaip matyti iš valstybių narių, Europolo, Eurojusto ir Muitinės bendradarbiavimo darbo grupės (CCWG) 2005 m. metinių ataskaitų), ir kadangi bendradarbiavimas ir toliau lieka svarbiausias veiksmingos kovos su organizuotu nusikalstamumu politikos Europos lygmeniu pagrindas, C. kadangi su džiaugsmu galima pažymėti, kad įdėtos pastangos, dėl kurių išaugo informacijos mainai ir suintensyvėjo drauge turinčių dirbti tarnybų profesinio tobulinimosi iniciatyvos, davė vaisių, priversdamos atslūgti abipusį nepasitikėjimą, kuris buvo bet kokio bendradarbiavimo šioje srityje pagrindinė kliūtis, D. kadangi visos ES institucijos ir agentūros, dalyvaujančios kovoje su organizuotu nusikalstamumu, turėtų visapusiškai gerbti ES ir trečiųjų šalių piliečių pilietines laisves ir pagrindines žmogaus teises, apimant aukščiausio lygio duomenų apsaugą, E. kadangi vis dėlto toliau tikėtis pažangos kovos su organizuotu nusikalstamumu srityje bus įmanoma tik iš esmės pakeitus požiūrį, kuris leistų vienu metu susidoroti su sudėtingais vidaus apribojimais ir kartu įveikti proporcingai didėjantį išorės apribojimų iššūkį, F. kadangi organizuoto nusikalstamumo geografinis plitimas atviresnėje nei bet kada anksčiau Europoje rodo, kad nusikaltėliai yra puikiai įvaldę naujus keliavimo, keitimosi informacija ir komunikacijos būdus, tuo tarpu teisėsaugos institucijos vis dar dažnai apsunkinamos teisinėmis ir administracinėmis kliūtimis, stabdančiomis jų kasdienę veiklą, G. kadangi nusikalstamos organizuotos grupuotės tampa sudėtingesnėmis ir struktūruotomis verslo organizacijomis, pajėgiomis įsiskverbti į ekonomines ir finansines rinkas ir iškreipti jas, ieškodamos legalios ekonominės erdvės, į kurią, dažnai pasinaudodamos ištobulintomis pinigų plovimo operacijomis, galėtų nukreipti neteisėtai sukauptus pinigus, H. kadangi steigti ir (arba) įsigyti įmones, dažniausiai pasinaudojant fiktyvių įmonių teikiamomis galimybėmis, veikiančias sektoriuose, kuriuose juda didelės finansinės sumos, yra vienas pagrindinių organizuotų nusikalstamų grupuočių tikslų, I. kadangi jei nebus imamasi analizuoti šio reiškinio plitimo priežasčių, taip pat mafijos gebėjimo įleisti šaknis į socialiai susilpnėjusią aplinką, vien represinių veiksmų nepakaks siekiant sėkmingai kovoti su organizuotu nusikalstamumu, J. kadangi kova su organizuotu nusikalstamumu turi būti grindžiama išsamiais tyrimais, atliekamais bandant išsiaiškinti galimybę kaupti kapitalą ir tuo pačiu metu vykdyti teisėtą ir neteisėtą veiklą pasaulio lygmeniu, reikėtų skatinti veiksmus siekiant sukliudyti įsiskverbti į viešąją administraciją ir sukompromituoti institucijas, masines organizacijas ar politinius veikėjus, K. kadangi organizuota nusikalstama veikla vykdoma remiantis visuotiniu nerašytu pritarimu ir neteisėtais veiksmais kontroliuojant teritoriją, L. kadangi organizuotas nusikalstamumas gali sudaryti teroristinėms organizacijoms galimybę savo įprastais kanalais plėtoti nelegalią prekybą, kuri būtų pelninga, o šis neteisėtas pelnas būtų iš naujo investuotas į teroristinę veiklą, M. kadangi šioje kovoje su laiku ir erdve, kovoje su organizuotu nusikalstamumu besąlygiškai būtina jai skirtas priemones ir metodus derinti su gebėjimu numatyti įvykius, o tai daugiausia priklauso nuo tinkamo ir maksimalaus galimų informacijos šaltinių panaudojimo, N. kadangi tik iniciatyvi politika leis pasivyti dabartį - ypač išmanų įvairių nusikalstamų grupių bendradarbiavimą, ir, pasitelkiant prevencinę politiką, kurioje dalyvautų nauji subjektai, bet ir toliau visiškai laikantis pagrindinių teisių, - panaikinti šių organizacijų keliamą pavojų mūsų visuomenei, O. kadangi būtina visuotinai gerinti žinias apie kriminalinius reiškinius ir skleisti jas perduodant visiems kovoje su terorizmu dalyvaujantiems subjektams, P. kadangi paprastai nepakankamai informuotos visuomenės parama yra vienas iš šios kovos vidutinės ir ilgalaikės sėkmės garantų, Q. kadangi turimos Bendrijos priemonės, pvz., Europolas ir Eurojustas, galės veiksmingai atlikti savo užduotis tik tuomet, kai galės veikti nepriklausomai; todėl būtina skubiai joms suteikti priemones veikti laisviau nei dabar ir kartu sukurti atitinkamą parlamentinę kontrolę, kuri leistų įvertinti realią jų veiklos naudą ir pridėtinę vertę saugumui, taip pat ar visiškai laikomasi pagrindinių teisių, numatytų Europos Sąjungos pagrindinių teisių chartijoje, R. kadangi įdomu pastebėti, kad dėl šiais metais Europolo paskelbto organizuoto nusikalstamumo grėsmės vertinimo (OCTA) [1] valstybės narės gali pasinaudoti dinamiška analize, padedančią joms lengviau nustatyti savo strateginius prioritetus, ir kad šis pirmasis žingsnis turėtų paskatinti Tarybą toliau kurti atitinkamą struktūrą visai teritorijai apjungiant šiuo metu labai besiskiriančius kovos su nusikalstamumu elementus, ypač gilinant Tarybai pirmininkavusios Austrijos inicijuotą vidaus saugumo struktūros koncepciją ir veikloje plėtojant tarpusavio sąveikos principą; šie du elementai, sujungti panaudojus žvalgybine informacija pagrįstą teisėsaugą, turėtų prisidėti prie naujų sąveikumo formų ir pašalinti bet kokią kenksmingą analizės ir (arba) teisėsaugos institucijų konkurenciją strateginiame, taktiniame ir vykdymo lygmenimis, 1. pateikia Tarybai šias rekomendacijas: a) ragina Tarybą prašyti visų valstybių narių ratifikuoti Jungtinių Tautų konvenciją dėl kovos su tarptautiniu organizuotu nusikalstamumu (Palermo konvenciją), taip pat šios konvencijos protokolus dėl prekybos žmonėmis ir migrantais, ir šias teisines priemones taikyti; b) ragina Tarybą skatinti valstybes nares ir toliau kruopščiai remti kompetentingų tarnybų ir institucijų, dalyvaujančių kovoje su organizuotu nusikalstamumu, profesinio tobulinimo ir mainų programas ir ragina valstybes nares - finansinių perspektyvų ribose bei atsižvelgiant į Bendrąją programą, taip pat Septintosios bendrosios mokslinių tyrimų, technologijų plėtros ir demonstravimo veiklos programos skyrių "Saugumas" - profesinio tobulinimo ir mainų programoms skirti pakankamai lėšų, kad jos iš tiesų galėtų veikti efektyviai, ir sudaryti kitoms valstybėms narėms taip pat susipažinti su geriausia praktika; c) primena, kad policijos ir teismų bendradarbiavimo priemonių stiprinimas šiuo metu vykdomas pritaikant vidaus struktūras, kurioms reikalingi trys dalykai: procedūrų modeliavimas, informacijos perdavimo kanalų pralaidumas ir žinių apie organizuoto nusikalstamumo reiškinį gerinimas; d) siekiant veiksmingiau veikti Europos lygmeniu, ragina Tarybą užtikrinti, kad valstybės narės glaudžiai bendradarbiaudamos suderintų savo baudžiamosios teisės nuostatas ir ypatingą dėmesį skirtų koncepcijai ir nusikaltimams apibrėžti organizuoto nusikalstamumo ir terorizmo srityje bei valstybių narių baudžiamiesiems procesams suderinti ir išlaikytų procedūrines garantijas; e) siūlo paraginti valstybes nares, kai tik bus įmanoma, pradėti visuotinai naudoti specialiąsias bylų tyrimo technikas ir plėtoti jungtinių tyrimo grupių (angl. Joint Investigation Teams) kūrimą, įsteigtų 2002 m. birželio 13 d. Tarybos pamatiniu sprendimu dėl jungtinių tyrimo grupių [2], kurio turinį valstybės narės plačiai perkėlė į nacionalinę teisę [3], ir sistemingai įtraukti bendradarbiavimo vietos lygmeniu aspektą į įvairius pažangiosios praktikos vadovus, kurie susijusioms tarnyboms būtų kaip veiksmų planas; f) atkreipia Tarybos ir valstybių narių dėmesį į tai, kad, siekiant apsaugoti Europos Sąjungos teisinę tvarką ir finansinius interesus, būtina priimti teisės normas dėl organizuoto nusikalstamumo ir terorizmo; g) pabrėžia Tarybai, kad būtinas didesnis informacijos kanalų tarp kovos su nusikalstamumu subjektų pralaidumas, o tam reikia žymių teisės aktų leidybos pokyčių tiek konkrečiose srityse, pvz., įrodymų rinkimo ir priimtinumo ar finansinės informacijos, skirtos nustatyti, o paskui neutralizuoti iš nusikaltimų gautą naudą, tiek kol kas atidėtais principiniais klausimais, tokiais kaip prieinamumo principas, kurį reikia aiškiai apibrėžti ir kuris apima apsaugos priemones, ypač susijusias su asmens duomenų apsauga pagal trečiąjį ramstį; šiuo tikslu ragina Tarybą skubiai priimti pamatinį sprendimą (COM(2005)0475) dėl duomenų apsaugos trečiajame ramstyje, deramai atsižvelgiant į beveik vienbalsiai 2006 m. rugsėjo 27 d. priimtą Parlamento poziciją [4]; h) atkreipia dėmesį į tai, kad valstybės narės ir ES institucijos gali raginti naujai įsteigtą Pagrindinių teisių agentūrą pasinaudoti savo kompetencija siekiant apsaugoti ES pagrindinių teisių chartijoje išdėstytas teises ir ištirti bylas, kilusias bendradarbiaujant vidaus reikalų ir teisingumo srityje; be to, ragina Tarybą atsižvelgiant į Europos Sąjungos sutarties 7 straipsnį, jei reikia, pasinaudoti šia galimybe ir skatinti ja naudotis valstybėse narėse; i) prašo, kad Taryba atkreiptų valstybių narių dėmesį į būtinybę sustiprinti tyrimų strategijas ir imtis efektyvių kovos su organizuotu nusikalstamumu veiksmų sistemiškai atkreipiant dėmesį į neteisėtai įgytas ekonomines ir finansines lėšas; j) ragina Tarybą, remiantis Komisijos veiksmų planu dėl nusikaltimų ir baužiamojo persekiojimo statistikos (COM(2006)0437), remti valstybių narių pastangas gerinti žinias apie šiuos kriminalinius reiškinius galutinai parengiant ir dinamiškai sujungiant į tinklą statistikos priemones (kaip jau yra OCTA atveju), kad perduodant informaciją būtų ne tik kruopščiai registruojama organizuoto nusikalstamumo padėtis, bet ir pateikiamos aiškios veiksmų strategijos ir rekomendacijos, kurias galėtų perimti srityje veikiančios tarnybos; k) prašo Tarybos suteikti Europolui ir Eurojustui reikalingą autonomiją leidžiant šioms tarnyboms naudotis visomis iniciatyvos galiomis jų kompetencijos srityje, kad kovojant su organizuotu nusikalstamumu Europos lygmeniu jos atliktų nebe koordinatoriaus, o vadovo vaidmenį, o atsižvelgiant į būtinybę numatyti būtinus ryšius su valstybių narių kompetentingomis valdžios institucijomis, kad nebūtų kenkiama šių institucijų veiklai, neatsirastų disbalanso ir dubliavimosi; pabrėžia, kad išplečiant jų kompetencijos sritis turi būti vykdoma parlamentinė kontrolė, kurią teisingai įgyvendinti teisėtumo ir veiksmingumo požiūriu gali tik Europos Parlamentas; l) ragina Tarybą atsižvelgti į tai, kad negali būti ignoruojamos jokios pastangos prevencijos srityje, joms reikia skirti ypatingą dėmesį, ypač pasitelkiant iniciatyvas, skirtas efektyviai apsaugoti - neskaitant aukų - kriminalinių aktų liudininkus, kad informacijos šaltiniai nebūtų dažnai priversti tylėti dėl nuolatinio nusikalstamų organizacijų daromo spaudimo ir šantažo; m) siūlo Tarybai Europos lygmeniu surengti tikras diskusijas apie su teisingumo organais bendradarbiaujančių asmenų statuso pagrįstumą ir jo suderinamumą su mūsų pagrindinėmis bendromis vertybėmis ir pagarba žmogaus teisėms ir žmogaus orumui siekiant, kad pagal iš anksto numatytą ir visų patvirtintą teisinį pagrindą būtų įtvirtinta optimali informacijos paieška; n) įsitikinęs, kad vidutinio ir ilgalaikio poveikio požiūriu visuomenės parama yra viena iš sėkmės kovoje su organizuotu nusikalstamumu sąlygų, todėl prašo Tarybą paraginti valstybes nares dėti daug pastangų informuoti visuomenę, kad ši sužinotų apie pažangą, pasiektą bendradarbiaujant teisėsaugos ir teismų institucijoms, ir ypač informuoti apie vaidmenį, kurį šiame darbe atliko Bendrijos priemonės ir subjektai, siekiant, kad piliečiai žinotų, kaip ES iniciatyvomis kuriama pridėtinė vertė gyvybiškai svarbiose srityse; o) siūlo Tarybai rimtai atsižvelgti į duomenis, gautus iš periodinių Eurobarometro apklausų (pvz., 2006 m. kovo mėn. apklausa apie organizuotą nusikalstamumą ir korupciją [5]), kurių tikslas yra patikrinti, kaip Europos piliečiai suvokia ES vaidmenį šioje srityje ir kokios įvykių eigos jie norėtų Europos lygmeniu; p) todėl, remdamasis Baltąja knyga dėl Europos komunikacijos politikos [6], ragina Tarybą plėtoti tikrą šių duomenų organizavimo ir perdavimo visuomenei strategiją, ir mano, kad į ją išplėtus kompetencijos sritis galėtų būti glaudžiai įtrauktas ES nusikalstamumo prevencijos tinklas [7]; q) pataria Tarybai prašyti valstybių narių skatinti rengti programas, ypač vietos lygmeniu, kuriomis būtų atkreipiamas visuomenės dėmesys į prekybą žmonėmis, dažniausiai moterimis ir vaikais, susijusią su seksualiniu išnaudojimu arba prievartiniu darbu; r) ragina Tarybą iniciatyvius Europos kovos su organizuotu nusikalstamumu politikos veiksmus paversti ES bendradarbiavimo susitarimų su trečiosiomis šalimis dalimi tuo pačiu metu numatant griežtas nuostatas, apimančias su pagrindinėmis teisėmis susijusias privalomas garantijas; šiuo atžvilgiu pabrėžia, kad OCTA aiškiai nustatyti nusikalstamų grupių, kurių geografinę kilmę buvo įmanoma identifikuoti, veiklos sektoriai ir sukurti ryšiai; s) siūlo Tarybai, atsižvelgiant į kai kurių Europos Sąjungos pasienio valstybių valstybinio aparato prieinamumą nusikalstamumui, patvirtinti specialų požiūrį, paremtą nauja iniciatyva skaidrumo ir kovos su korupcija srityje, siekiant struktūrizuoti santykius su trečiosiomis šalimis, ypač su esančiomis kaimynystėje; t) taigi pataria Tarybai raginti valstybes nares atidžiau stebėti galimus teroristinių grupuočių ir nusikalstamų organizuotų grupuočių ryšius, ypatingą dėmesį skiriant pinigų plovimui ir terorizmo finansavimui; u) taip pat ragina Tarybą atsižvelgti į esminį Europos Sąjungos kovos su terorizmu koordinatoriaus, kuriam patikėta ypatingų priemonių ir Europos Sąjungos duomenų apie sektorius priežiūra, vaidmenį, nes koordinatorius atsakingas už informacijos, gaunamos iš valstybių narių policijos ir saugumo tarnybų, koordinavimą ir integravimą; v) ragina Tarybai pirmininkaujančią valstybę atnaujinti ir suintensyvinti svarstymus, pradėtus pirmininkaujant Austrijai, siekiant sukurti tikrą "vidaus saugumo struktūrą"; w) ragina Tarybą imtis veiksmų, kuriais visų pirma siekiama perimti finansinį kapitalą, gaunamą iš pinigų plovimo operacijų ir konfiskuoti turtą, įgyjamą iš mafijos organizuojamos nusikalstamos veiklos; x) ragina Tarybą paraginti visas valstybes nares, kurios dar to nepadarė, pasirašyti ir ratifikuoti Jungtinių Tautų konvenciją dėl kovos su tarptautiniu organizuotu nusikalstamumu (Palermo konvenciją) ir ratifikuoti Jungtinių Tautų konvenciją dėl korupcijos; y) ragina Tarybą skatinti valstybėse narėse, ypač tuose regionuose, kuriuose labai didelė organizuoto nusikalstamumo kultūrinė ir socialinė įtaka, įgyvendinti projektus, pagal kuriuos žmonės būtų mokomi paisyti įstatymų, mokyklose, esančiose pavojinguose kvartaluose, siekiant kovoti su organizuotu nusikalstamumu įgyvendinant didelį pedagoginį projektą; z) ragina Tarybą stebėti nacionalinių, regioninių ir vietos valdžios institucijų administracinę veiklą ir valdymą, ypač atkreipiant dėmesį į tuos išrinktus politinius veikėjus, kuriems buvo iškelti kaltininmai dėl organizuoto nusikalstamumo arba su mafijos veikla susijusių veiksmų; 2. paveda Pirmininkui perduoti šią rekomendaciją Tarybai ir susipažinti Komisijai. [1] "Organizuoto nusikalstamumo grėsmės vertinimas"- versija pasiekiama: http://www.Europol.eu.int/publications/OCTA/ OCTA2006.pdf. [2] OL L 162, 2002 6 20, p. 1. [3] žr. Komisijos pranešimą dėl 2002 m. birželio 13 d. Tarybos pamatinio sprendimo dėl jungtinių tyrimo grupių teisinio perkėlimo į nacionalinę teisę (COM(2004)0858). [4] OL C 300 E, 2006 12 9, p. 231. ir OL C 306 E, 2006 12 15, p. 263. [5] http://ec.europa.eu/public_opinion/archives/ebs/ebs_245_. [6] http://ec.europa.eu/communication_white_paper/doc/white. [7] www.eucpn.org: http://www.eucpn.org/keydocs/l_15320010608en00010003.pdf. --------------------------------------------------